לסיכום יום עיון קורונה

מאחר ויום העיון הסתיים בהצגת ממצאי העבודה של הצוותים ללא דיון אינטגרטיבי ומסכם, מצאנו לנכון להצביע על כמה דברים שעלו מתהליך הלמידה של הנושא.

הרעיון המקורי לקיים חקירה עם תוצרים בהקשר הקורונה והבטל''מ, עלה כבר ב 6 במרץ [!], בדמות הצעה לקיום סימולציה אסטרטגית במתכונת שתוביל אולי למסמך מדיניות מומלץ לניהול המשבר. סברנו שלא ייתכן שאירוע כזה לא יילמד במב''ל, בהיותו נוגע לכל יסודות הבטל''מ, ללימוד אסטרטגיה ולניהול יעיל של משבר בסדר גודל עולמי.

לאחר דיונים ממושכים הוחלט לבסוף על מתכונת למידה צוותית וקיומו של יום למידה מרוכז. תוצרי העבודה שהועלו במליאה רק מצדיקים את הרעיון שמשתתפי מב''ל יחקרו וילמדו את ניהול המשבר מוקדם בהרבה, ולא רק בדיעבד. הכשלים הרבים ברמת המדינה, בניהול משבר לאומי מורכב ורב פנים ובהסתכלות רחבה על כלל מרכיבי הבטל''מ יכלו אולי לקבל הארה וחשיפה בשלב מוקדם יותר, אם כי ספק אם היו בעלי השפעה מעשית לאור התרבות השלטונית בישראל.

מכל מקום, אתם את שלכם עשיתם ברמה גבוהה ובאופן מרשים, וכל צוות ידע להציג פן אחר של ראייה בטלמ''ית נכונה. איסוף הנתונים, העמדת האירועים אל מול החלטות ונוהלים שנקבעו כבר מזמן, ואיש לא יישם אותם במשבר, למידת המשמעויות במובן החברתי, הכלכלי והגיאוגרפי והמלצות לשינוי לקראת משבר אפשרי נוסף, כל אלה נחשפו על ידכם בלמידה משותפת ובניסוח תמציתי ויעיל.

איסוף כלל המצגות ומיון הממצאים, עשויים להוות בסיס למסמך מדיניות ניהול משבר לאומי שיועבר לגורמים שונים שעלולים לחזור בדיוק על אותן טעויות במשבר הבא. הנה כבר הבקר נודע כי 'משרד הבריאות פועל להקמת מערך שירכז את המאבק במקרה של גל תחלואה נוסף" – בניגוד לכל הגיון של הקמת מטה לאומי רב משתתפים [קבינט] שמשרד הבריאות הינו רק אחד מרכיביו, כאילו לא נלמד מאומה מהכשל הארגוני והניהולי של המשבר שטרם חלף.

מסמך מרוכז ומובנה של תוצרי המחקר וההמלצות שלכם עשוי אולי ליפול על אוזניים קשובות בממשלה או בכנסת, ומכל מקום, אתם ראויים להערכה על אשר הצלחתם לעשות, למרות המצב הכללי וקשיי הלימוד והנגישות בעת הזו.

מירב יוסי